Nikolaj Bøgh

Nikolaj Bøgh (født 20. januar 1969 i Aarhus) er en dansk konservativ politiker og politisk-historisk forfatter. Han bor på Frederiksberg. Nikolaj Bøgh er folketingskandidat for Det Konservative Folkeparti i Københavns Storkreds og stiller op til Folketingsvalget 2022.

Uddannelse og karriere 
Nikolaj Bøgh blev cand.scient.pol. fra Aarhus Universitet 1996.

Han har bl.a. arbejdet som projektleder ved medievirksomheden Mandag Morgen, som chefkonsulent i Dansk Arbejdsgiverforening og som særlig politisk rådgiver i Socialministeriet. Han har desuden været ekstern lektor i politisk kommunikation ved Aarhus School of Business. Han har senere været ansat som manager i det svenskejede kommunikations- og public affairs-bureau JKL, som senere blev en del af MSL Group. 

Bøgh arbejder i dag som public affairs director i public affairs-virksomheden Grace Public Affairs.

Forfatter 
Nikolaj Bøgh er forfatter til en række bøger, bl.a. biografien ”Hækkerup” (2003) om den navnkundige socialdemokratiske udenrigsminister m.m. Per Hækkerup, ”Brødrene Møller” (2007) om de fremtrædende konservative politikere Aksel og Poul Møller og senest ”100 historier fra Frederiksberg” (2019), som rummer en række kulturhistoriske beretninger fra Frederiksberg. 

Han fungerer desuden som fast kommentator ved Berlingske og er herudover bl.a. fast skribent ved Årsskriftet Critique og POV International.

Politisk karriere

Kommunevalg 
Ved kommunevalget i 2009 blev Nikolaj Bøgh valgt som 1. suppleant til Frederiksberg Kommunalbestyrelse. Han indtrådte i kommunalbestyrelsen i april 2012 og blev genvalgt i 2013, 2017 og 2021. Han har tidligere været formand for Kultur- og Fritidsudvalget i kommunen.

Nikolaj Bøgh var medvirkende ved fredningen af Frederiksberg Allé i 2018, hvor han også var en del af den stiftende kreds bag det apolitiske initiativ Kultur & Arv. 

I dag er han formand for Sundheds- og Forebyggelsesudvalget. Han er desuden rådmand og har siden december 2021 været politisk ordfører for de konservative På Frederiksberg.

Folketingsvalg 
I 2010 blev Nikolaj Bøgh folketingskandidat for de konservative i Vesterbro- og Kgs. Enghave-kredsen i Københavns Storkreds. I 2015 blev han folketingskandidat i Frederiksberg Slotskreds, Københavns Storkreds. Ved folketingsvalget i 2019 blev han 1. suppleant til Folketinget.

Privatliv 
Nikolaj Bøgh er født i Aarhus og er søn af lektor, dr. phil. Anders Bøgh og lektor, cand.mag. Vibeke Keller Bøgh. Nikolaj Bøgh blev den 21. august 2009 gift med Marie Louise Helveg Bøgh, direktør for Kunst på arbejde.  Han er far til 3 børn. 

Han har boet på Frederiksberg siden 1994. Fra og med 2013 har han stået for Historisk byvandring på Frederiksberg

Bibliografi 
 ”Man har et standpunkt...” Taler og artikler af Jens Otto Krag 1948-1978 (1997) Aschehoug
 ”Velkommen til en lykkelig Reise. På rejse med H.C. Andersen 1873” (1998) Aschehoug
 ”Hækkerup” (2003) Aschehoug
 ”Brødrene Møller” (2007) Aschehoug
 ”100 historier fra Frederiksberg” (2019) Lindhardt og Ringhof

Noter 

Biografiforfattere fra Danmark
Folketingskandidater fra Det Konservative Folkeparti
Personer fra Aarhus
Politologer fra Danmark
Lobbyister
Danskere i 1900-tallet
Danskere i 2000-tallet
Medlemmer af Frederiksberg Kommunalbestyrelse
Dansksprogede forfattere fra Danmark
Nikolaj